Afgesonderde stam skiet 'sendeling' met pyle dood | Maroela Media
John Allen Chau was 'n avonturier wat lief was vir die natuur Foto: Facebook
Een van die mees afgesonderde stamme ter wêreld het 'n Amerikaner wat hul beskermde eiland betree het om hulle tot die Christelike geloof te bekeer, met pyle doodgeskiet en sy liggaam begrawe.
John Allen Chau het na bewering plaaslike vissermanne betaal om hom onwettig na die Noord-Sentineleiland in die Golf van Bengale, sowat 1 300 km oos van die Indiese subkontinent, te neem.
Die stam jagter-versamelaars van tussen 50 en 150 siele het al voorheen besoekers om die lewe gebring wat dit op hul eiland gewaag het, berig die Nederlandse koerant Reformatorisch Dagblad.
Enkele ure voor sy dood het hy in 'n brief aan sy ouers geskryf hy wou "Jesus verkondig" aan die stamlede en dat hulle nie "vir die Sentilese of die Here moet kwaad wees as ek om die lewe gebring word nie", berig The Guardian.
Die 27-jarige is deur 'n vlaag pyle getref kort nadat hy Vrydag aan land gegaan het op die Noord-Sentineleiland, deel van die Nicobareilande, waar die 30 000 jaar oue stam buitestanders aggressief weghou omdat hulle hulle vrees nadat die Britse koloniale owerheid plaaslike stamme destyds feitlik uitgewis het.
Chau het die stam verlede week op 'n opvolgbesoek aan die gebied probeer kontak en hul eiland die dag voor sy dood die eerste keer bereik. Hy het probeer om hulle geskenke van vis en 'n voetbal te gee, het hy in sy dagboek geskryf, en vertel hoe hy hulle die Donderdag probeer nader het.
My naam is John, ek is lief vir julle en Jesus is lief vir julle.
"Ek het geskree: 'My naam is John, ek is lief vir julle en Jesus is lief vir julle.' Ek is spyt dat ek 'n bietjie paniekerig geraak het toe ek sien hoe hulle hul boë styfspan. Ek het die vis opgetel en dit na hulle gegooi. Hulle het aanhou nader kom."
Chau skryf hoe hy om lewe en dood in 'n kajak geroei het om terug by die boot te kom. "Ek het vrees ervaar, maar ek was veral teleurgesteld omdat hulle my nie dadelik aanvaar het nie."
Hy het die vissermanne sowat R5 000 betaal om naby die eiland anker te gooi, waar hy oornag het tot hy die volgende dag weer na die eiland sou gaan, het hy in 'n brief aan sy ouers geskryf.
"Julle ouens dink seker ek is mal, maar ek dink dis die moeite werd om Jesus aan dié mense te verkondig," het hy geskryf.
Dis onwettig vir besoekers om foto's of video's van die Sentinelese te neem, van wie na raming minder as 100 oorgebly het. Foto: Indiese Kuswag
Nadat hy sy dagboek en die brief aan sy ouers vir die vissermanne gegee het, is hy terug na die eiland met sy kajak. Die vissers het later aan die polisie vertel hulle kon sien hoe die stam sy liggaam wegsleep en begrawe.
Sewe mense, onder wie vyf vissermanne, is in hegtenis geneem omdat hulle Chau gehelp het om die eiland sonder toestemming te besoek. Die Indiese regering het wel onlangs die verbod op besoeke aan Noord-Sentineleiland opgehef, maar besoekers moet vooraf toestemming by die owerheid kry, berig Deutsche Welle. Die stam laat egter niemand op die eiland toe nie.
Die Indiese regering sê dit kan enkele dae duur om die Amerikaner se oorskot van die eiland te verwyder nadat 'n skip en helikopter gestuur is om sy graf op te spoor. Antropoloë en staatsamptenare gemoeid met inboorlinge se welstand sal deel uitmaak van die poging om op die eiland aan land te gaan.
Chau se familie het op Instagram geskryf hulle vergewe diegene wat na bewering vir sy dood verantwoordelik is. "Hy was lief vir die Here en die lewe, en het graag mense in die nood gehelp. Vir die Sintelese het hy niks anders as liefde gevoel nie."
Andamansee Indië Noord-Sentineleiland
Nee wat, dié ou het 'n doodswens gehad.
Daar is geen logika verbonde daaraan om die Evangelie aan 'n inboorlingstam – wie reeds daarvoor bekend is dat hulle Westerlinge verafsku en sal doodmaak – te gaan probeer verkondig nie.
Hierdie mense lewe volgens hul eie, eenvoudige, tradisionele reels en het geen erg of noodsaaklikheid om Christenskap naastenby eens te oorweeg nie.
"He is no fool who gives what he cannot keep to gain that which he cannot lose…" – Jim Elliot
Respekteer daardie mense se wil om geïsoleerd te lewe.
Sodra die "beskaafde" wêreld 'n vastrap plek kry, bou hulle 'n hotel.
Hy het gedoen wat sy oortuiging was en met sy lewe geboet…is dit nie maar die absolute gehoorsaamheid wat Jesus van ons, wat in Hom glo, verwag nie?
Kombinasie van dapperheid en sterk oortuiging om die saligheid te verkondig en dan 'n wreedheid wat nog toegelaat word. Is daar nog iewers sulke eilande?